Twee dood, sewe haweloos ná brande in Kaapstad | Maroela Media
Jermaine Carelse, woordvoerder van Kaapstad se brand- en reddingsdiens (Foto: ANA)
Jermaine Carelse, woordvoerder van Kaapstad se brand- en reddingsdiens, het gesê die twee persone is dood in brande onderskeidelik Sondag en Maandag.
Die persone is oorlede in brande in Browns Farm in Philippi en Wallacedene in Kraaifontein.
'n Man is Saterdag dood toe 'n brand by 'n informele huis uitgebreek het. Die Gugulethu-brandweer is ná 22:00 na die toneel in Browns Farm ontbied. Die man se huis is in die brand verwoes.
Brackenfell-brandweer is omstreeks 01:00 na die toneel in Ntonganastraat in Wallacedene ontbied. "Twee informele huise is verwoes en die liggaam van 'n onbekende persoon, waarvan die geslag en ouderdom onbekend is, is tussen die puin gevind," het Carelse bygevoeg.
Die oorsaak van die brande is nog nie bekend nie. Die polisie stel ondersoek in by albei gevalle.
In 'n afsonderlike voorval het die stad se brandweer Saterdag omstreeks 19:00 ook reageer op 'n brand in Gumtreeweg in Steenberg. Vier informele huise is verwoes en sewe persone is haweloos gelaat. Geen beserings is aangemeld nie. Die oorsaak van hierdie brand is ook nie bekend nie.